FI Euroopan unionin virallinen lehti C 238/6

Ote Byr Savings Bankia koskevasta päätöksestä, joka on annettu luottolaitosten tervehdyttämisestä ja likvidaatiosta annetun Euroopan parlamentin ja neuvoston direktiivin 2001/24/EY nojalla

2010/C 238/03

Kehotus valvoa saatavia

Islannin finanssivalvontaviranomainen (FME) muodosti 22 päivänä huhtikuuta 2010 väliaikaisen hallintoneuvoston Byr Savings Bankille (rekisterinumero 610269-2229, Borgartuni 18, 105 Reykjavik, Islanti) rahoituslaitoksia koskevan lain N:o 161/2002 100 pykälän, sellaisena kuin se on muutettuna mainitun lain muuttamista koskevan lain N:o 44/2009 4 pykälällä, nojalla. Väliaikaisen hallintoneuvoston tehtävä päättyi 2 päivänä heinäkuuta 2010, jolloin Reykjavikin aluetuomioistuin nimesi Byr Savings Bankille likvidaatiokomitean lain N:o 161/2002 101 pykälän 4 momentin, sellaisena kuin se on muutettuna lain N:o 44/2009 5 pykälällä, nojalla. Likvidaatiokomitean yhtenä tehtävänä on valvoa pankilta vaadittujen saatavien käsittelyä likvidaatiomenettelyn aikana.

Likvidaatiomenettelyn viitepäivä on lain N:o 161/2002 101 pykälän 5 momentin, sellaisena kuin se on muutettuna lain N:o 44/2009 5 pykälällä, mukaisesti 16 päivänä kesäkuuta 2009, mutta kyseisenä päivänä FME antoi Byr Savings Bankille ensimmäisen ilmoituksensa siitä, että pankin omavaraisuusaste oli pienempi kuin lain N:o 161/2002 84 pykälässä vaadittu vähimmäisaste (ks. 86 pykälän 4 momentti). Saatavien käsittely alkaa 2 päivänä heinäkuuta 2010 sen päivän perusteella, jona Reykjavikin aluetuomioistuin nimesi likvidaatiokomitean (ks. lain N:o 161/2002 102 pykälän 3 momentti ja lain N:o 44/2009 6 pykälän 3 momentin 2 huomautus).

Kaikkia osapuolia, jotka vaativat Savings Bankilta velkasaatavia tai muita oikeuksia, pyydetään ilmoittamaan saatavansa pankin likvidaatiokomitealle kirjallisesti kolmen kuukauden kuluessa 13 päivänä päivästä heinäkuuta 2010, jolloin tämä ilmoitus julkaistiin ensimmäisen kerran Islannin virallisessa lehdessä. Saatavat on ilmoitettava likvidaatiokomitealle mainitun määräajan kuluessa, ja ilmoitusten on oltava konkurssilain N:o 21/1991 117 pykälän 2 ja 3 momentissa annettujen ohjeiden mukaiset.

Valvontakirjelmät lähetetään seuraavaan osoitteeseen:

Slitastjorn Byr Sparisjods (The Winding-up Committee of Byr Savings Bank) Borgartuni 18 105 Reykjavik ICELAND

Edellä mainittujen säännösten mukaisesti velkojia pyydetään erittelemään valvontakirjelmissään saataviensa määrät 2 päivänä heinäkuuta 2010 olleiden määrien mukaisesti.

Ulkomaanvaluuttoina olevat saatavat on ilmoitettava kyseisinä valuuttoina. Euroopan talousalueen tai Euroopan vapaakauppa-alueen jäsenvaltioista olevat velkojat voivat laatia valvontakirjelmänsä kyseisen valtion kielellä. Tällöin siihen on liitettävä islanninkielinen käännös. Valvontakirjelmät voidaan myös laatia englannin kielellä, jolloin niitä ei tarvitse kääntää islannin kielelle. Muut velkojat voivat laatia valvontakirjelmänsä islannin tai englannin kielellä.

Jos Byr Savings Bankilta olevaa saatavaa ei valvota edellä mainitun määräajan kuluessa, kyseinen saatava katsotaan lain N:o 21/1991 118 pykälän mukaisesti rauenneeksi, jollei siihen sovelleta mainitun pykälän 1–6 momentissa määriteltyjä poikkeuksia.

Velkojan, joka valvoo saatavansa, katsotaan suostuvan siihen, että saatavia koskevat tiedot eivät ole enää luottamuksellisia (pankkisalaisuuden alaisia).

Velkojien kokous pidetään keskiviikkona 17 päivänä marraskuuta 2010 kello 15.00 Gran Hotelin tiloissa osoitteessa Sigtuni 38, 105 Reykjavik, Islanti. Kokoukseen voivat osallistua kaikki osapuolet, jotka ovat valvoneet pankilta olevat saatavansa. Kokouksessa käsitellään valvotuista saatavista laadittua luetteloa ja likvidaatiokomitean kantaa saatavien hyväksymiseen, jos sellainen on esitetty. Saatavansa valvoneille osapuolille annetaan mahdollisuus tutustua kyseiseen luetteloon vähintään yksi viikko ennen kokousta.

Saatavien valvonnasta ja käsittelystä annetaan lisätietoja Byr Savings Bankin verkkosivuilla osoitteessa http://www.byr.is/winding-up. Lisätietoja voi myös pyytää sähköpostiosoitteesta slitastjorn@byr.is

Likvidaatiokomitea pyytää kutakin velkojaa ilmoittamaan valvontakirjelmässään oman tai edustajansa sähköpostiosoitteen sekä pankkitiliänsä koskevat tiedot mahdollisten maksujen helpottamiseksi.